정조 22년
戊午正月十五日辰時上御誠正閣藥房入診大臣備局堂上引見入侍時藥房提調沈煥之副提調韓晩裕右副承旨李海愚記事官曺錫中洪奭周事變假注書李運恒記注官金良倜記事官金履永右議政李秉模兼戶曹判書金華鎭行上護軍鄭民始金持默行大護軍李敬懋禮曹判書李時秀行大護軍趙心泰兵曹判書李祖源開城留守黃昇源刑曹判書趙鎭寬行護軍徐有大左尹李漢豐行護軍徐龍輔李書九李益運持平權晙獻納金孝秀副校理李羲甲正言李德鉉金熙華副修撰韓致應醫官柳光翼金孝儉李敬培白成一李周憲李惟鑑玄必采吳仁豐朴宗潤以次進伏訖秉模等曰春寒尙峭而近日連爲勞動聖體若何上曰一樣矣秉模等曰寢睡水剌之節若何上曰一樣矣秉模等曰王大妃殿氣候若何上曰一樣矣秉模等曰惠慶宮氣候若何上曰一樣矣煥之曰醫官今已待令請命入診焉上曰置之仍命藥房先退上曰目下卿等之所陳請卽是莫重莫大之事而以愼重之道昨命考出實錄今欲召見卿等而諭之矣適値減膳之後欲待數日後更爲召見而今旣登筵先諭此意矣予所欲諭者一則昨年安昌君疏批中意也一則向日賜批卿等之餘意也蓋我朝典禮必因進號於太廟然後加隆於東朝故每於嗣王卽位之二年大行大王祔廟書諡之日推其竝尊之義因行東朝加隆之禮至於成廟二年上號於貞熹王后明廟二年上號於文定王后仁廟二年上號於仁穆王后則雖非大王祔廟之日而亦推卽位二年上號之禮肅廟丙辰莊烈王后之上號亦遵此例此則列聖朝已行之常禮也至若單殿上號實始於肅廟丙寅蓋莊烈王后周甲在於甲子故擬進豐呈之儀而纔經癸亥聖慕無窮遂不得擧行至於丙寅始進豐呈追行周甲慶禮仍以義起之禮遂擧進號之儀而其時如故相臣金壽恒南九萬皆以無於古典有難愼之論及夫先朝庚申仁元聖后周甲不遠追述肅廟故事因有預講之禮而故相臣兪拓基之箚欲待慈齡六旬之歲餘皆承順國朝可據之例如斯而已莊烈王后之丙辰仁元王后之庚申適値母臨之三十九年莊烈王后之丙寅又適値母臨之四十九年而此皆年數之偶相湊合初非爲四紀五紀之隔一歲而行此縟儀也昨年宗臣疏批中在於所重而不在於庚申云者正謂此也肅廟之追行先朝之預講其爲所重則一也而先朝庚申實述丙寅之加隆予小子乙卯之上號於慈殿又述庚申之預講今之乙卯卽昔之丙寅庚申今之戊午卽昔之丁卯辛酉丁卯辛酉旣未嘗疊擧則今日之難愼亦合於先朝之典章矣蓋肅廟之時單殿上號便係初有之禮故不能無難愼之論在先朝則雖有肅廟朝已例而預講之擧乃是初有在今則二者皆有已例卿等之陳請亦出於率由舊章予於此亦何待卿等之言而第念尊親雖在於揚徽愛親莫大於順旨古人有言曰引君當道事君事親雖曰不同其欲當道則一也矧我慈殿撝謙之美逈出前古剛果之德實無愧於古之聖帝明王故能炳幾燭奸措宗社於泰山磐石之固今日之不欲受此尤有光於慈德若因此而使慈德彌彰則予心喜幸豈比於上號哉且禮雖緣人情而情則無窮禮則有節若以無窮之情行之又行乙卯已行之禮疊擧於今日則慈齡周甲之乙丑母臨五十載之戊辰又當連行如是爲例十年之間每行二次則又豈不反歸於屑越乎先朝庚申亦因宗班之倡議終至於侵逼朝臣而後朝臣亦爲繼陳予則謂宗班之妄論邦禮極涉不可事苟當耶朝廷當先爲之何待宗班之言苟不當耶豈可因一宗臣之言而繼起乎此所以有昨年安昌譴罷之敎也今日卿等之所請則與此有異矣事係莫重不可伈泄欲議於卿等者久矣歲時旣未召接朝參日始爲發端擧條之批雖以勉回爲言與其勉屈曷若勉承初意則下此一等而欲爲稱慶進爵矣此猶第二等義理都不如順旨之爲大矣適値減膳故數日後更欲召見而其時所論亦當不外於今日所言矣卿意以爲如何秉模曰無論經禮與義起非在上之聖人不敢質言而旣伏見宗臣疏批今又承聖敎雖以臣等之愚迷莫不曉然但臣等陳奏之意竊以爲祖功宗德萬世常典恭惟我慈殿陰功慈德度越前古況今逢此盛會吉慶洋洋我慈宮寶籌齊隆臣等之心有若當前古所無之時非不知禮節之有限而自不覺輿情之顒祝矣上曰惟其吉慶之如是也故予心之喜懼尤切蓋天道惡盈而好謙天地之東西南北猶有不足處況參三才之人乎雖先祖已行之例今當裁省節損以爲惜福之道而不敢爲豐亨豫大之擧又況慈心如是謙挹何暇顧群情之抑鬱乎且事關典禮必求第一等義理者乃予之素所秉執也予旣以此定之于心亦豈不有光慈德爲法後世乎今番之擧亦可以表此年且因此而講明以爲天下萬世之法程亦豈非美事乎秉模曰臣等所見固不如古大臣而聖敎若此亦庶知至精至微允當底道理矣第當初有之會實切慶祝之忱矣上曰生逢嘉會親見吾身亦豈非卿等之大幸今日筵敎亦令他大臣知之上曰俄亦言之而兪奉朝賀箚中有大災時變疊見層出云者故相不諱災之意予甚貴之昨日虹變果何爲而作也終日徹夜懍然警懼莫知所以致此一番示警猶且懍惕況三歲連見乎高宗肜日有雊雉之異尙有格非之訓初年虹異適在於誓戒纔罷之餘昨日之異又在三陽開泰之月上元隔宵之日某事某事之應雖不必傅會顧玆太陽以衆陽之宗乃爲妖虹之自陽而陰者所逼不但上逼橫貫於亭午之時連年若此必有所以但人之常情久漸忘却忘却也故復有仁天之警告人事之修固有回造化之道而予何足以能之空言誠爲無益矣先朝丙寅丁卯間嘗有間三年虹貫之異而伊時陳勉之言多有切實又或有全無一言之時古人之不事文具有如是矣昨日之院議也臺啓也堂箚也陳談陋說便謄一策問之逐條不然則或因求言而反生弊端顧不可因噎而廢食故又不得不求言然此皆餘事耳昨日卿箚旣已對越爲言故予亦以對越爲答對越之道不外乎方寸之中雖使卿等極言竭論亦不過外面粗跡至於心術隱微之際善惡萌動之端其能不愧屋漏與否他人之知之豈能如予之自知顧予否德無能旣居其位而千里封疆之中上天之示警無所不有惟予反而求之於政令事爲之間無一得當求之於上則天心未豫災異繼作求之於下則飢饉荐臻民生困悴間或有豐登之時而東坡所謂豐年不如凶年者不幸近之還穀之弊固不可勝言而兵曹以下各軍門保布皆是壬辰後創出以今較古則今日之民雖値屢豐之時將何以堪之況此困於徵督籲天無從之數十萬莫非絶可矜至無依之類此輩之心當如何哉賴天之靈與祖宗盛德雖幸無事而一念及此其爲危懍奚啻朽索之六馬晝之所爲中夜思之不敢放過實有屋漏之臨而一日萬幾之中無一事自慊於心安得不召災致異乎秉模曰縷縷下敎雖聖人復起不易斯言雖使滿朝之臣迭進讜言戒懼消弭之策何以加此天道高遠若指某事之爲某應則不惟傅會亦近慢天第念事天事神其道一般雖以祭祀之禮言之或求之此或求之彼上下四方無所不求遇災修省亦當如是常曰此事之未當乎又曰彼事之有失乎一事二事不敢暇逸今日明日久而靡懈則天心之感回庶可求之於方寸之內矣我殿下以堯舜文武之德誕居君師之位上聖生知何待加勉而如或於隱微之際有一分未及照檢處則雖至於義精仁熟之後一或違道便歸非處格非之責唯大人能之誠使今日朝廷有能當是任者則不必待詢諮訪問而自能有格心之效矣臣非敢備例飭讓自歸於應文之科而左右輔弼不得其人則孰能贊聖工之省察何以致庶績之咸熙百般弊端皆原於此若使聖人可以獨運於上則堯舜之聖何必待元凱之臣乎以千里封疆之大豈患無二三大臣之才昨日箚子亦旣言之而如臣愚下者亟賜斥退實是區區之望也上曰所辭不啻過矣左相箚亦引漢時策免故事而雖以漢時言之亦未聞以虹貫而策免者矣昨日之異卿果仰瞻乎秉模曰悚懍之極不敢仰瞻矣上曰雲觀提擧果見之乎時刻何以推測時秀曰昨日巳時臣果仰瞻而雲觀之報亦會至矣其狀如暈而暈則遠遠旋繞四面均適此則迫近日邊矣上曰此專是陰氣也上曰近因慶禮事考出日記及實錄則實錄亦或有錯誤處如丙寅收議故相金壽恒南九萬最主難愼之論而其中故相閔鼎重則難愼之中亦有承順之意實錄則乃以爲閔鼎重金壽興二人外皆爲承順云豈非爽實之甚乎大抵作史甚難雖係目見之事一堂之中所見各異一字之誤事實全乖況後世之史率多私意之參錯將何以傳信於後世乎秉模曰作史之難果然雖古史亦不無失實處矣上曰昨日左相箚有和泥帶水枉直相混之語院議府啓又以不能寅協爲言予未知其何所指也而此等語旣屢登章奏則予亦不得不一番言之矣夫治淫朋如治邪學正學明則邪學不禁而自息苟能有眞箇直者則枉者亦化而爲直矣苟有大罪則合用流放竄殛之律無所事於寅協至於小小同異則同室之中亦豈能無此不過如水之漚自起自滅而已亦何必爲出奴入主之政哉今旣曰枉直相混又或曰不能寅協二者之間何所適從昔自列聖朝已隆寅協之風逮我先朝丕闡建極之治今之所謂爭端者亦何足道哉秉模曰聖敎中扶正學而邪學自息云者誠至當矣寅協二宇豈非好題目在下者雖或有標榜不敢輕徹于黈纊之下方今聖明穆然下臨孰非王臣敢爲此習自古小人之陷君子人主之疑群下皆在於此故君子之於此必也鄭重言之如故相李浚慶之重望而亦以此見斥於先正臣李珥先正之言雖似太過細究其意則實出於至誠惻怛矣上曰先正氣稟英發而早立仕路故此等年少時議論未免辭鋒之太過予則謂經筵日記之印行亦非爲師諱之道矣先正旣有此論而晩年所言亦與故相之語無異此雖緣時勢之不同而故相之徒或不能無雌黃之論然至其寅協調劑之苦心豈可誣哉秉模曰故相大抵有簡元之病故士類不附矣臣嘗聞故處士曺植之入京也故相不往先焉而責其來見曰我若訪君於嶺南則當以遺逸待君今旣入京則乃一庶官也大臣豈可往見庶官云以此觀之宜乎士類之不附也上曰爭端云者彼此相敵之謂也誠使君子道長小人道消有何爭端之可言惟其元氣之不實所以有客氣之侵陵苟有傑出之人人自當服亦何待於調劑予則曰今日之所謂不能寅協云者都是可笑之事也大抵外若相親內實相睽者乃是不好底模樣若能表裏無異則此外都無事矣上曰今日又雨雪耶臘前三九向已言之而其後又不知幾次可謂太多矣日寒尙如此春耕何時當始戶判聞廣州之報乎華鎭曰以今觀之晦初間難以始耕矣上曰治道亦當待解凍後始爲矣嶺湖間則得雪之多少何如民始曰嶺南亦得正初之大雪云矣書九曰嶺南則冬雖惜乾自臘月念後連得雨雪今亦均洽云矣上曰有可以稟處者乎秉模曰此摠戎使趙心泰廣州留守洪檍開城留守黃昇源江華留守申光履統御使吳載徽永宗前防禦使金爀江原監司徐有防慶尙左兵使李殷福右兵使安橚統制使尹得逵忠淸兵使李文爀水使具明遠全羅兵使申鴻周平安兵使任嵂黃海兵使李儒敬北兵使鄭觀采前南兵使曺允精春操取稟狀啓以爲今春水陸操合操城操巡操及巡歷巡點未行操處官鎭門聚點何以爲之事請令廟堂稟旨分付勸別武都試依例設行爲辭矣京畿三南海西昨秋或以年事之違料或以災邑之互錯旣命停操況當東作恐非可論今春水陸操合操城操巡操巡歷巡點一倂停止關東則昨年已行秋操一體停止勸別武都試依例設行南兵營之三甲左右營習操北兵營之行營合操及茂山以北各衛軍兵巡操竝依例設行關西操鍊之春南秋北自是定式而帥臣以淸南各邑則昨春已爲設行今春巡操設行於淸北爲請春南秋北雖是定式春北秋南亦有已例依所請淸北設行之意分付未行操處官鎭門聚點依前嚴飭俾無令久漸弛之弊何如上曰依爲之南北兵營所管昨年未行操處當爲行操而兩閫皆當迎送之時詰戎雖重民弊宜顧北道則竝待秋設行事分付可也出擧條上曰北關習操何時爲之今年春操若又停止則軍政之廢弛雖可悶而春操之弊似甚於秋操矣秉模曰北關行操久未爲之今又停止則軍政誠可悶矣上曰曾經北伯亦爲各陳所見也華鎭曰詰戎大政雖不敢輕議而春操妨農爲弊尤甚不如官門聚點之爲愈矣民始曰臣之待罪北關時廢操已過十年而旗鼓迎接等節尙不能知之今距其時又爲十年西北尙武之地尤豈可一任其廢弛兵使之領赴尙有虛錄之弊守令之官門聚點孰肯着實爲之北關解凍最晩耕作之始每在四月春操之弊未必甚於秋操矣上曰備堂李益運新自本道來年事何如益運曰南關大登北雖稍遜而屢豐之餘穀價甚賤民亦安樂矣上曰淸北習操今爲幾邑其法何如有司堂上知入北關之何年習操一體知入書九承命出回奏曰淸北習操則獨鎭邑及防守處皆爲行之而北關春操已行於去年四月云矣上曰屬鎭邑名及習操前例追後詳細書入外此諸道習操之例亦爲書入秉模曰頃以羅里餔穀積峙數萬餘石仍行二留一分便否論理狀聞之意筵稟行會矣卽見全羅監司李得臣狀啓則以爲羅州時留各穀十二萬三千四百八十六石內應分爲七萬九千三百六十石民戶爲一萬七千六百六十二戶以其民摠排計應分穀數則每戶所受當爲四石零今若以夏秋各穀五萬石名曰餔穀仍行二留一分之法則應分又爲一萬六千五百六十餘石每戶加受爲十四斗零而驟看分數稍似過多就同州還穀中盡分之數與他邑分留條換作則應分之數自可減縮不然則本倉作穀時或爲相換鄰邑請糶時或爲裒益則穀可以無濫民可以不病而船運時縮穀貽弊每由於捧糴麤劣嚴飭地方官擇精準捧濟州斛子比陸稍大較正鍮斛各爲鑄送相準與受而中間見縮監色船人處定式分徵移轉時三邑地土船十隻式前期出送其餘自地方官募船裝發如過二十隻則分定鄰邑而此後無論船隻多寡隨到裝載待風卽發差員則只自候風所申飭董發濟州船格素慣水路亦自該牧定送校吏專管領運成節目施行事請令廟堂稟旨分付矣蓋此儲穀發運之論非不知倉在邑之必有後弊而與其沿民之無不受病意或一邑受弊之爲愈也今此所論亦多可採而所謂五萬石儲留之穀當用餔倉餘穀與某衙門穀與否不爲擧論又不言移轉充儲與本邑穀簿中劃置與否縮穀矯救之策雖以擇精準捧爲言其流之弊必至於濫之又濫罷濟倉而更出一濟倉此又不可不念移轉時三邑地土船各十隻前期定送事實是分力之良方而如當島飢日急船隻不來之時則有難坐待此船虛送順風似此諸條皆合商量而外此縮穀分徵與濟州校吏領運等節恐亦不無多少掣礙之端而議者或曰合之則弊重分之則弊輕散劃各邑隨劃隨發一如年前之例最爲方便云爲今之計莫如深量弊之輕重爲之措處不必以廟堂遙度之言爲拘更令爛商登聞以爲指一稟處之地何如上曰曾經道伯亦陳所見可也民始曰濟州移轉之際爲弊多端使各邑分當猶不能堪今若都置一邑使之專當決是行不得之事且轉輸之節亦必有遲滯生事之患矣龍輔曰羅鋪穀之散在各邑其來已久今若專屬於羅州一邑則斂散之節轉運之道事多難便矣秉模曰諸議如此可知散置之爲勝而道臣旣陳意見更爲關問後從違間稟處何如上曰依爲之出擧條秉模曰頃因廣州前留守徐有隣牙兵將官變通事狀啓覆奏批旨以作隊或作哨差出將或哨官領率之意行會矣卽見廣州留守洪檍狀啓則以爲親牙兵自是大將親率只令已差出之各該哨官領率把摠謹依判下辭意永爲革罷而至於部牙兵則左右部前中後營入於五營之列五營之內三營束伍已有設置之營將而左右部牙兵獨無管領之將京別將革罷之後勢將以附近邑守令差定管領左部別將以驪州牧使差定右部別將以利川府使差定事請令廟堂稟旨分付矣以守令而行別將之事論以軍制似或有領付時掣礙之端邑居武臣中差出恐合事宜而料窠加設亦多難便姑爲依狀請施行之意分付何如上曰依爲之出擧條秉模曰此慶尙左水使李得駿狀啓也以爲豆毛浦西生鎭戰船合二隻限滿摘奸則腐傷動退難以駕海待變戰器不可不趁今改造而左沿封山松木擧皆體小姑無戰船材木堪用者二隻戰船改造材木右道封山依例許斫事請令廟堂稟旨分付矣左沿松材近無可用右沿取用便成已例依狀請許斫之意分付統制使及右水使處何如上曰依爲之出擧條秉模曰卽見忠淸監司韓用和報備局辭緣則恩津等尤甚九邑中癃老窮獨至貧無依之類歲前救急向後接濟從便措處而雖非具格設賑之時本營自備穀及周急邑守令之年例自備穀許令補用自有前例而本營自備租七百石及尤甚恩津等九邑與尤甚邑地方所在舒川浦合十邑鎭今年條自備穀物特爲依前安徐以爲添補於救恤之需云在前如此之時亦多已例依所報許施何如上曰依爲之出擧條秉模曰執義高宅謙上疏批旨內可以稟處者稟處施行事命下矣取見其疏本則其一三南之水災連歲頻仍自明年査陳災頉改作田案無或有白徵之冤事也其一湖南右水營據在海南之黃原周回四十餘里之間所居民人皆屬水營而昨年因繡啓釐革珍島牧民之弊奪屬於牧官水營若失此黃原則營下習水之櫓軍換定於遠地船材纜葛遠求於他山俱乖備陰雨之道黃原松田屯民仍舊還屬事也其一各道幕裨仍等久留害及於民實合矯革事也査陳事實是當今急務而此必有別般講究其可行之道然後始責實效循例關飭徒煩簿書今姑置之珍島牧場事似或未詳其事實幕裨仍等事未免遣辭之瑣屑竝置之何如上曰依爲之出擧條秉模曰箭串牧場凡百草創雖有養馬書吏之守直每多不勤之弊判官韓大裕旣令專管牧政豈敢憚勞自今朔使之往留看檢凡事成就前無得擅離如或有不得已之事則關由提調後始得暫爲往來如是之後則本寺番次苟簡分付該曹雖大享及陵寢節享祭官多差之時勿令疊差二員於本寺何如上曰依爲之場馬實數月終與內外寺馬匹升降同爲修啓可也出擧條秉模曰濟州牧明月鎭漂到異國人三十一名旣以水路發送云矣令槐院撰出咨文別定禁軍騎撥下送于灣府傳給鳳城將處以爲轉致北京之地何如上曰依爲之出擧條秉模曰御史抄啓左相已擇其人而欲更待下敎矣上曰誰也秉模曰趙德潤李翊模朴鍾淳林漢浩鄭來百韓致應李儒修閔命爀八人云矣上曰更思加抄之人以待可也上曰卿見向日兵判之疏乎正輦陪之薄料非不可矜而公貨所重有司之臣豈可擅便事旣登聞之後不可置而勿論此重臣素所優待而此等處若不處分則亦非所以待之之意矣秉模曰臣於日前以正輦陪加料事捉囚該吏矣兵判以此陳疏便是已登徹之事故敢此仰達矣正輦陪之役與他有異在所軫念而以今視前有歇無苦該曹之無端加料大關後弊且念本曹經用極爲嚴重非經稟裁無敢闊狹觀於舊制可按而知近來典守之日漸解弛足可驗於今此正輦陪事其在警後之道不可以事屬微細而置之兵曹判書李祖源罷職當該一軍色郞官爲先汰去令該府拿問嚴處此後則應定雇立外如有加立或設料布之事無論多少該判堂隨現論勘當該一二軍色郞廳令該府拿問繩以重律何如上曰依爲之出擧條上曰兵曹典守之道不可不另念昔在先朝兵曹雇立至有御筆啓下之規不敢移易其科條之嚴有如是矣今日之如此抛置豈成說乎秉模曰此在兵判之善爲典守而二軍色郞廳亦不可不另擇矣上曰兵曹本無料名色則加料云者尤豈成說後無如是之意亦爲定式好矣上曰吏判何不行公曾遭人言乎煥之曰別無人言而以臺通事曾爲趙秀民所論矣上曰事變注書誰也海愚曰李運恒也上曰爾居華城而亦是光敎之李乎運恒曰然矣上曰與誰爲近族運恒曰承旨李壽咸之六寸孫也秉模曰御營大將李漢豐所帶京兆金吾本兼兩任自多相妨於營務竝始改差何如上曰依爲之出擧條上曰無論官之大小請遞而遞者謂之許遞不然則皆謂之改差今也則官高者則謂之許遞官卑則謂之改差內乘備郞之稱以許遞獨於故右相見之矣今番則亦以改差書出也秉模就座命諸宰以次奏事華鎭曰今番行幸猥忝整理之任而伏蒙自陵所落後入來之敎軫念之德意固不勝惶感而不得隨駕下情實爲耿耿矣上曰然則從便先詣園所參班可也上曰摠使差祭密符則仍佩往來而兼察營門又當有兼察之人此則本任將臣其間仍察捕將則他邊大將兼察旣有筵敎不必更聽傳敎御將亦爲差祭一體仍佩也民始曰年來沿江沿海護送諸邑置牲立標之法連加嚴飭故漕稅船之無弊往來果有實效見今開春稅船非久上來凡事稍久則懈弛令廟堂更加申飭以爲着意擧行之地何如上曰依爲之亦惟在廟堂之加意檢察以此知悉先自畿伯十分惕念之意亦爲別般關飭可也出擧條民始曰上辛祈穀歲首勸農寔出於裕民食固邦本之盛念內外之臣孰敢不欽服對揚而我國家聖神相承德化熙洽累百年休養生息生齒日繁而地不加廣遊手漸多艱食比甚矯救之方惟在於闢棄地墾曠土矣伏聞前義州府尹沈晉賢之言則本府地狹人多土地極貴甚至有旣來還去之類境內有威化島周回頗廣土品膏沃宜於耕墾一府民願擧切許耕之望而或有持難之議不敢遽然仰達云所謂持難之議有三焉一則曰此是聖祖駐軍之地不可許也一則曰沿邊之地不可許也一則曰久棄之地不可許也而此有不然者聖祖駐軍之後仍禁耕墾以至于今則或者之議容或可也取孝義州邑誌則曰地甚沃饒民多耕墾天順五年辛巳農民爲野人所擄自後官禁耕墾云以此見之則入我朝後近百年耕墾自辛巳始廢棄而其棄也由於野人之侵掠本非爲駐軍之地而然也且永興黑石里所重比威化島尤別而碑閣外四面皆許耕食則獨於此島云云者似未詳事實而言也西之江邊七邑北之三甲六鎭皆是沿邊之地而民家民田直接江邊而居且耕焉則獨於此島謂以沿邊而難之者已涉不當況此島之外又有七島羅列於江中皆許耕食而此島則在於七島之內便是內地而反有云云若如此則西北沿江之地皆將盡爲廢棄此豈可行乎至於久棄云云本因仍循未遑之致初非有關係而然則終爲永棄實無意義且慈城厚州亦是久棄之地而今旣許入耕墾則尤不必疑難於此島也土地乃是三寶之一則寸地尺土不可空棄當此地狹人多之時如許肥沃之地無端棄置恐非足食之策且況古之人勞師動衆闢地爭田者多有之而今則境內之地亦或疑難却顧曠棄不用誠未知其可也邑誌又曰島中有二碑字沒不可記云臣意則就島中豎碑建閣表洪烈於無窮復舊許耕副一邑之民願似合事宜故敢此仰達矣上曰令廟堂稟處可也出擧條時秀曰學禮講不遠所入物力亦依照訖講例從便給代乎上曰當初下敎蓋欲劃給物力令本館從便貿用也陞試之時尙用本館物力況照訖講體段反不如陞試之爲重者乎時秀曰學禮講則以本曹及成均館分一二所爲之矣上曰此後亦依照訖例合設於本館也心泰曰今番幸行龍驤鳳翥亭少駐時行宮外不可無環衛以本營京軍二哨上番鄕軍一哨磨鍊環衛作門何如上曰依爲之出擧條心泰曰毋論京外戢盜之政極涉解弛臣今方待罪治盜之任不職之責不勝萬萬惶恐而各道討捕使之每朔有無事報其形止於京廳者法意攸在而近來便成文具輒以無乎報來若無捉賊而然則有違設置討捕之義或有所捉而不報則亦非京外相須之道揆以體統殊涉未安從今以往明火强盜獲卽登時牒報俾存古規而各道節度使旣兼都討捕道內各鎭每朔捉賊形止賊盜名數同黨數爻贓物多寡詳細開錄修成冊牒報京廳以爲考其勤慢之地而其中漫不擧職者草記論勘之意出擧條嚴飭各道節度使及討捕使處何如上曰依爲之出擧條鎭寬曰春事方及賑政當頭此正今日之急務大抵賙賑之法自有恒式雖欲豐約不可違越而挽近謬規濱海之邑或不給鹽醬要譽之倅或於糜粥之外至烹魚肉旣係不均之政亦非可繼之道今番則申飭設賑道臣使各該邑豐而不過約無不及之弊恐爲得宜矣上曰依爲之出擧條鎭寬曰禁屠是務農之要道固宜申嚴法條而但於外邑則不能當下執捉每多追後査得甚至於數朔之後牽引證佐虛實相蒙及其徵贖則或不關由於上營直自勘斷隨意低仰如是之際吏緣爲奸民受其弊請自今除非現捉物件者外追後徵贖之法與其不報營門之規竝加痛禁一以除擾民之端一以申斷屠之禁恐似得宜矣上曰依爲之出擧條書九曰小筆契貢人所告弊瘼中進上筆柄竹事纔有色竹代用之特敎照訖講及武試所所用之筆則史官試官成給踏印甘結取用之意向因承宣所奏亦已出擧條施行而第其多數進排從略會減卽是渠輩所謂難支之弊史官試官雖成給甘結該曹若不盡數會減則其所稱冤必當與前無異此後則每當設場之時自該曹計其日子遲速需用多寡酌定實入之數前期文移於試所使當次學訓導及該掌差備官都數捧上以爲限畢場需用之地至於各司所用之事緩而數多者自當依甲寅定式待該曹實入後取用而若其擧行時急數爻些少者勢不得不一邊捧甘一邊取用此則惟在各該堂郞之隨時闊狹而必以踏印甘結竝捧於戶工曹無得如前襲謬直甘於工曹先捧於貢人之意申明嚴飭似好故敢此仰達矣上曰依爲之出擧條上曰戶判以爲何如華鎭曰如此則庶無濫入之弊而但計士輩之酌量容入只憑下吏之言此亦文具其實則不在於前例之改與不改而專在於堂上檢飭之善與不善矣上曰因此思之古今侈儉之不同可勝言哉嘗觀先朝乙亥以前望筒紙品無異白紙一張連書數望近來則漸漸文勝一張只書一望此亦侈靡之一端年前所命封置吏曹朝房者乃是列聖御點之望今尙在乎煥之曰尙在矣上曰日前備局草記有所還給者矣相間陞實旣有申飭則守禦廳革罷之後今幾年矣而幺麽微事屢勤飭敎此亦紀綱所在其間濫入之類事當一竝除汰而此亦人也何必盡汰自今年爲始嚴立科條如有違者自本司論勘可也命三司進前上曰前啓只擧末端可也晙等曰請寢罪人鄭致達妻出置城外之命依前還發配所亟令王府夬正典刑措辭見上上曰不允出擧條晙等曰請物故罪人德相亟施孥籍之典措辭見上上曰不允出擧條晙等曰請逆賊尙喆追施孥戮之典措辭見上上曰不允出擧條晙等曰請寢昧爽以後申禁之命仍許捧入未徹之啓特賜允兪以下十六字刀割晙曰未承批之前決不可徑陳他啓矣上曰旣以無批答書之則與全無發落有異卽爲繼陳如不欲繼陳他臺傳啓可也晙曰臣於三司合啓末端事未承批旨之前有不敢連傳下段而至降他臺傳啓之敎臣以此情踪其何敢一刻晏然於臺次乎請命遞斥臣職上曰依啓出擧條晙退出孝秀曰僚臺旣以未承批避嫌而遞則臣豈可繼陳乎上曰豈可人人如是然則俄者批答以不可賜批矣書之孝秀等曰請金甲島爲奴罪人克觀更令王府嚴鞫得情夬正王法措辭見上上曰不允出擧條孝秀等曰請逆賊尙魯亟施孥戮之典措辭見上上曰不允出擧條孝秀等曰請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折奸萌措辭見上上曰不允出擧條孝秀曰今此虹貫之異何爲而作也消弭之方亶在於以實不以文而已上曰昨日已陳之啓今又陳之太涉不誠此豈所謂務實乎須以昨日所未爲之語陳達可也孝秀曰顧今三陽初回萬品方蘇此政王者對天育物發政施仁之時也今此兩南告歉賑政方施生民之得免捐瘠者全係於此而自前設賑之際爲守令者或多敷衍飢口鋪張石數以爲徼賞希恩之資而奸吏之夤緣濟私者每多其患使顚連之民未蒙實惠寧不痛哉今年賑事亦難保其必無此等之弊請令廟堂另飭道臣隨現嚴繩以爲懲礪之地焉上曰依啓出擧條孝秀曰今此虹貫之變臨殿求言絲綸懇切爲其臣子者似宜竭蹶趨詣仰答萬一而昨日旣肅謝詣臺合啓而今日次對違牌不參未知有何情勢而然而事極慢忽請今日不參臺臣竝施以譴罷之典上曰依啓出擧條德鉉熙華曰臣等於見職豈有一分堪承之望而登筵合啓之際憲臺以未蒙批旨引避遞職臣等義無異同以此情跡其何敢一刻晏然於臺次乎請命遞斥臣職上曰勿辭亦勿退待出擧條德鉉曰勞逸倒置有司應行之事亦皆仰成於至尊此固近來憂歎處而雖以今日筵中事言之北關巡操茂山以北則春而爲之富寧以南則秋而爲之昨年春操係是北操而南操未行積有年所矣昨年北關秋操取稟之備局覆啓未免不審而今於累詢之下以北操發還狀啓認爲專一關行操之證質言筵席眞所謂得其半而失其半矣邊操指揮何等軍國重事而身爲該堂未能仔細相考溷淪說去再三仰奏致勤諸道操式書入之命將焉用彼有司哉請備局有司堂上李書九亟施譴罷之典上曰依啓出擧條德鉉曰咸鏡道南北關監試初試額數最初定式則別無迥異中古謂以北關儒生之寡於南關除其數十額數移送南關而挽近以來北關儒生比南關不爲小矣雖以文體言之道臣或評事自南來者每稱北儒之勝於南儒奪此與彼果何故也北儒赴試者每以窠窄稱冤請咸鏡道北關監試初試額數特令該曹溯考最初定式以復元額上曰令該曹從長稟處俾無抑鬱之歎可也出擧條熙華曰奢移之盛莫近日若也娘子䯻之簪珥動費百金木綿袍之內拱皆用綃緞此已可駭俗尙漸痼華麗是競居處則皆效唐制器用則必貴唐物至於文體筆法亦皆模倣唐人不可但以侈靡言西洋術之流入我東者亦由是也請嚴加禁斷俾無如前之弊焉上曰依啓出擧條熙華曰近來還穀之紊亂專由名色之浩繁置諸一庫而會付各異散于列邑而倉衙不同雖使老練者當之勘簿之際數目易眩反閱之時情僞莫辨故吏緣爲奸逋負滋多民受其害隣族必徵是豈設置還餉之本意也哉請令廟堂行會各道刪其繁亂一其衙門穀名俾有精實之效焉上曰曾有筵敎者矣出擧條海愚曰獻納金孝秀退伏座次之際事多顚錯擧措駭然推考警責何如上曰依爲之出擧條孝秀曰臣言議巽劣風采鹵莽本不合於淸朝耳目之任而納言除職適値於求言之時畏分出肅倉黃登筵進退出入之際自多壞損至有問備之命臣滿心惶恧無地容措以此蹤跡其何敢一刻晏然於臺次乎請命遞斥臣職上曰勿辭亦勿退待出擧條命書榻敎曰政官牌招開政仍命退諸臣以次退出